CELEX: 32021D1157
Language: da
Date: 2021-06-30 00:00:00
Title: Rådets afgørelse (EU) 2021/1157 af 30. juni 2021 om den holdning, der skal indtages på Unionens vegne som reaktion på Det Forenede Kongeriges ensidige erklæring om den praksis, det agter at indføre med hensyn til import af kødprodukter fra Storbritannien til Nordirland mellem den 1. juli og den 30. september 2021

14.7.2021   
               
               
                  DA
               
               
                  Den Europæiske Unions Tidende
               
               
                  L 249/99
               
            
         RÅDETS AFGØRELSE (EU) 2021/1157
         af 30. juni 2021
         om den holdning, der skal indtages på Unionens vegne som reaktion på Det Forenede Kongeriges ensidige erklæring om den praksis, det agter at indføre med hensyn til import af kødprodukter fra Storbritannien til Nordirland mellem den 1. juli og den 30. september 2021
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 50, stk. 2,
         under henvisning til traktaten om Den Europæiske Unions funktionsmåde, særlig artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (»udtrædelsesaftalen«) (1) blev den 30. januar 2020 indgået af Unionen ved Rådets afgørelse (EU) 2020/135 (2) og trådte i kraft den 1. februar 2020. Protokollen om Irland og Nordirland (»protokollen«) udgør en integreret del af denne aftale.
                  
               
                     (2)
                  
                  
                     Protokollens artikel 5, stk. 4, indeholder bestemmelser om anvendelsen af den EU-lovgivning, der er opført i bilag 2 til protokollen, på og i Det Forenede Kongerige for så vidt angår Nordirland.
                  
               
                     (3)
                  
                  
                     De bestemmelser i EU-fødevarelovgivningen, der er opført i bilag 2 til protokollen, omfatter forbud mod og restriktioner med hensyn til import af visse kødprodukter fra tredjelande til Unionen. Disse forbud og restriktioner finder anvendelse på import af sådanne kødprodukter fra Storbritannien til Nordirland fra overgangsperiodens udløb.
                  
               
                     (4)
                  
                  
                     Den 17. december 2020 fremsatte Det Forenede Kongerige en ensidig erklæring optaget i mødereferatet fra Det Blandede Udvalgs møde i medfør af udtrædelsesaftalen om den praksis, det agter at indføre med hensyn til import af kødprodukter fra Storbritannien til Nordirland indtil den 30. juni 2021. Ifølge erklæringen fra Det Forenede Kongerige vil kødprodukter blive indført fra Storbritannien til Nordirland på følgende betingelser: i) de vil være omfattet af en kanaliseringsprocedure, der finder anvendelse fra det udpegede udgangssted i Storbritannien til destinationssupermarkederne i Nordirland, ii) de sælges udelukkende til slutforbrugere i supermarkeder i Nordirland, og de sælges ikke til andre aktører i fødevarekæden, iii) de ledsages af officielle sundhedscertifikater udstedt af de kompetente myndigheder i Det Forenede Kongerige (på grundlag af lignende modeller, der allerede findes for fersk kød, hakket kød og tilberedt kød) og iv) de er emballeret og mærket til slutforbrugerne, og de er mærket »Disse produkter fra Det Forenede Kongerige må ikke sælges uden for Nordirland«. Det Forenede Kongerige bemærkede også, at Det Forenede Kongerige i denne periode vil forblive i fuld overensstemmelse med den EU-lovgivning, der finder anvendelse på kødprodukter og er opført i bilag 2 til protokollen. Unionen fremsatte en ensidig erklæring, der noterede sig praksis i Det Forenede Kongeriges ensidige erklæring.
                  
               
                     (5)
                  
                  
                     Den 17. juni 2021 oplyste Det Forenede Kongerige Kommissionen om, at det har til hensigt at fortsætte med at anvende en lignende fremgangsmåde i yderligere tre måneder, dvs. indtil den 30. september 2021. I sit brev af 17. juni 2021 foreslog Det Forenede Kongerige »at opretholde de eksisterende afviklingsperiodeordninger for disse varebevægelser«.
                  
               
                     (6)
                  
                  
                     Det Forenede Kongerige udstedte den 30. juni 2021 en ensidig erklæring om den praksis, det agter at indføre med hensyn til import af kødprodukter fra Storbritannien til Nordirland mellem den 1. juli og den 30. september 2021.
                  
               
                     (7)
                  
                  
                     Den holdning, der til Det Blandede Udvalgs medformand skal udtrykkes på Unionens vegne som reaktion på denne ensidige erklæring fra Det Forenede Kongerige, bør derfor fastlægges —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne som reaktion på Det Forenede Kongeriges ensidige erklæring om den praksis, det agter at indføre med hensyn til import af kødprodukter fra Storbritannien til Nordirland mellem den 1. juli og den 30. september 2021, baseres på den ensidige erklæring fra Unionen, der er knyttet til denne afgørelse.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 30. juni 2021.
            
               
                  På Rådets vegne
               
               A.P. ZACARIAS
               
                  Formand
               
            
         
         
            (1)  EUT L 29 af 31.1.2020, s. 7.
         
            (2)  Rådets afgørelse (EU) 2020/135 af 30. januar 2020 om indgåelse af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 1).
      
      
         
            BILAG
            ANVENDELSE AF EU-LOVGIVNINGEN VEDRØRENDE KØDPRODUKTER I NORDIRLAND EFTER OVERGANGSPERIODENS UDLØB
            ENSIDIG ERKLÆRING FRA DEN EUROPÆISKE UNION
            Den Europæiske Union noterer sig Det Forenede Kongeriges ensidige erklæring om den praksis, det agter at indføre med hensyn til import af disse kødprodukter fra Storbritannien til Nordirland i perioden fra den 1. juli til den 30. september 2021. Unionen noterer sig, at visse justeringer af forsyningskæderne allerede har fundet sted i de første seks måneder af 2021. Ifølge handelsstatistikken er dette navnlig tilfældet for hakket kød. Formålet med denne supplerende periode er at give interessenter, navnlig supermarkeder i Nordirland, mulighed for at afslutte tilpasningen af deres forsyningskæder.
            Denne praksis vil danne grundlag for Unionens holdning med hensyn til udøvelsen af de beføjelser, der er omhandlet i protokollens artikel 12, stk. 4.
            Som nævnt i Det Forenede Kongeriges skrivelse af 17. juni, hvori det foreslår at forlænge anvendelsen af fremgangsmåden i sin ensidige erklæring af 17. december 2020 med yderligere tre måneder, foreslår Det Forenede Kongerige i denne periode »at bibeholde de eksisterende henstandsperioder for disse varebevægelser«.
            Unionen minder om, at fuld gennemførelse af udtrædelsesaftalen er en international retlig forpligtelse for Unionen og Det Forenede Kongerige.
            Unionen noterer sig, at kødprodukter, der er omfattet af kanaliseringsproceduren i Det Forenede Kongeriges ensidige erklæring, skal forblive under de nordirske kompetente myndigheders kontrol i alle faser af denne procedure. Unionen understreger også betydningen af at sikre, at grænsekontrolsteder i Nordirland har den nødvendige infrastruktur og de nødvendige ressourcer til at kunne udføre alle de kontroller, der kræves i henhold til EU's forordning om offentlig kontrol.